Zápas Žiliny so Slovanom, ktoré sa pokladá na Slovensku za veľké derby.
**Štadión MŠK Žilina** je futbalový štadión v slovenskom meste Žilina. Svoje domáce zápasy tu hrá tím MŠK Žilina, ktorý sa ako tretí slovenský tím v histórii zúčastnil v skupinovej fáze Ligy majstrov.

História štadióna
-----------------

Za hlavný deň sa považuje 20. jún 1919, keď vznikol "Krúžok žilinských športovcov". V Žiline bolo odjakživa prioritou športu futbal. Najprv futbalisti hrávali na štadióne len s dvoma bránkami. 4. marca 1925 postihla Žilinu veľká povodeň, ktorá zničila trávnik. Obetavosť Žilinčanov bola taká veľká, že nielenže upravili hracie plochy, ale aj postavili menšiu drevenú tribúnu. Tým boli základy žilinského štadiónu položené.

Neskôr mal trávnik aj atletickú plochu dookola.

Štadión sa dôkladnejšie začal stavať až v roku 1940. Prvý zápas na novom trávniku a štadióne odohrali Žilinčania 10. augusta 1941. Súper mužstva spod Dubňa bola AC Sparta Považská Bystrica, ktorú zdolali 3:0. Rekordná návšteva štadióna bola v roku 1953, keď zápas vybranej jedenástky Slovenska remizoval s Dynamom Moskva 1:1. Športovcov prišlo pozrieť 25 000 ľudí.

Charakteristika štadióna
------------------------

Kapacita štadióna v súčasnosti je 11 253 miest, pričom všetky miesta sú na sedenie. Na štadióne je na stožiaroch nainštalované umelé osvetlenie s intenzitou 1 400 luxov. V súčasnosti má MŠK Žilina jeden z najmodernejších štadiónov na Slovensku, ktorý spĺňa kritéria UEFA.

### Tribúny

Tribúny sú štyri a všetky sú kryté. Každá je pomenovaná podľa svetových strán, na ktorej sa nachádza. Medzi južnou a západnou tribúnou je rohu umiestnená moderná veľkoplošná obrazovka s prehľadnou časomierou. Obrazovka slúži na projekciu futbalového zápasu, je to miesto pre všetky informácie o zápase a tiež miesto pre komerčné využite.

#### Západná tribúna

Najväčšia rekonštrukcia tejto tribúny prebehla v roku 2006. Pri tejto rekonštrukcií pribudol nový sektor. Boli vytvorené nové miesta pre press, TV kamery i VIP lóže, v najvyššej časti tribúny sa vybudovali biznis boxy s modernou infraštruktúrou. Cieľom prestavby tribúny bolo zlepšiť servis pre diváka a tribúnu svojou vybavenosťou považovať za hlavnú tribúnu na štadióne. Kapacita západnej tribúny je 3 062 miest na sedenie.

#### Severná tribúna

Tribúna "pri Váhu" tiež dostala nové zastrešenie a prebehla aj rekonštrukcia kapacity. Tá sa zvýšila na dnešných 2 348 miest na sedenie. Od sezóny 2012/13 je na tribúne situovaný sektor pre fanúšikov hosťujúcich tímov (sektor P), ktorý sa nachádza na pravej strane tribúny. Jeho kapacita je 596 miest.

#### Východná tribúna

Rekonštrukcia tribúny sa začala v roku 2008. Jej prestavba trvala až do jesennej časti sezóny 2009/10, kedy bola pripravená na otvorenie. Kapacita tribúny je 3 581 miest v deviatich sektoroch. V hornej časti tribúny sa nachádza biznis zóna a bufety. Ostatné bufety a toalety sa nachádzajú na prízemí pri vstupe na tribúnu.

#### Južná tribúna

Aj na južnej tribúne prebehla rozsiahla rekonštrukcia. Tribúna je zrkadlovým obrazom severnej tribúny. Kapacita tejto je ale 2 262 miest na sedenie.

### Kapacita

| Tribúna | Kapacita | Poznámka |
| --- | --- | --- |
| Západná tribúna | 3 062 miest | (všetky miesta sú na sedenie) |
| Severná tribúna | 2 348 miest | (všetky miesta sú na sedenie) |
| Východná tribúna | 3 581 miest | (všetky miesta sú na sedenie) |
| Južná tribúna | 2 262 miest | (všetky miesta sú na sedenie) |
| **Spolu** | **11 253 miest** | **(všetky miesta sú na sedenie)** |

Prestavba štadióna
------------------

Prvá prestavba štadióna sa uskutočnila v roku 2002. Tá bola spôsobená ziskom prvého titulu a tým pádom účasti v predkole Ligy majstrov.

Veľká rekonštrukcia štadióna sa začala v roku 2006. Začalo sa rozšírením severnej a západnej tribúny, pokračovalo vymenením trávnika, pod ktorým bolo nainštalované vyhrievanie. Celá rekonštrukcia sa skončila v septembri 2009, kedy bola daná do prevádzky aj zrekonštruovaná južná a východná tribúna, na ktorej sa začali práce v roku 2008. Práce na demolácii východnej tribúny sa však dočasne pozastavili, kvôli postupu do skupinovej fázy pohára UEFA v sezóne 2008/2009. Vedenie sa rozhodlo už odmontované sedadlá vrátiť späť. Po rekonštrukcii štadión spĺňa kritéria UEFA na usporiadanie medzinárodných futbalových zápasov. Na štadióne sa už odohralo priateľské stretnutie Slovensko – Čile, 17. novembra 2009. Stretnutie navštívilo 11 076 divákov (vypredané).

V súčasnosti je okolie štadióna vo výstavbe.[chýba zdroj]

Medzištátne zápasy
------------------

Reprezentácia Slovenska odohrala prvý medzištátny zápas v Žiline 30. apríla 2003 proti Grécku (2:2). V rokoch 2009 - 2015, keď Tehelné pole ustúpilo výstavbe Národného futbalového štadióna a počas prestavby Štadióna Antona Malatinského v Trnave bol štadión MŠK Žilina domovským stánkom reprezentácie. V tomto období tu Slovensko odohralo desať kvalifikačných stretnutí, vrátane všetkých piatich zápasov úspešnej kvalifikácie o postup na ME 2016. Senzačné bolo najmä víťazstvo 2:1 nad obhajcami trofeje Španielskom. 

* Prvý medzištátny zápas reprezentácie Slovenska: Slovensko – Grécko 2:2, 30. 4. 2003
* Prvý gól reprezentácie: Szilárd Németh, Grécko 2:2, 30. 4. 2003
* Prvé víťazstvo: Slovensko – Bulharsko 3:1, 15. 11. 2006
* Prvý kvalifikačný zápas: Slovensko – Severné Macedónsko 1:1, 10. 9. 2003, kvalifikácia ME 2004

| Por. č. | Súper | Výsledok | Dátum | Typ zápasu |
| --- | --- | --- | --- | --- |
| 1. | Grécko Grécko | 2:2 | 30. 4. 2003 | priateľský |
| 2. | Severné Macedónsko Severné Macedónsko | 1:1 | 10. 9. 2003 | kvalifikácia ME 2004 |
| 3. | Bulharsko Bulharsko | 3:1 | 15. 11. 2006 | priateľský |
| 4. | Lichtenštajnsko Lichtenštajnsko | 4:0 | 19. 11. 2008 | priateľský |
| 5. | Čile Čile | 1:2 | 17. 11. 2009 | priateľský |
| 6. | Nórsko Nórsko | 0:1 | 3. 3. 2010 | priateľský |
| 7. | Írsko Írsko | 1:1 | 12. 10. 2010 | kvalifikácia ME 2012 |
| 8. | Arménsko Arménsko | 0:4 | 6. 9. 2011 | kvalifikácia ME 2012 |
| 9. | Rusko Rusko | 0:1 | 7. 10. 2011 | kvalifikácia ME 2012 |
| 10. | Litva Litva | 1:1 | 22. 3. 2013 | kvalifikácia MS 2014 |
| 11. | Švédsko Švédsko | 0:0 | 26. 3. 2013 | priateľský |
| 12. | Bosna a Hercegovina Bosna a Hercegovina | 1:2 | 10. 9. 2013 | kvalifikácia MS 2014 |
| 13. | Malta Malta | 1:0 | 4. 9. 2014 | priateľský |
| 14. | Španielsko Španielsko | 2:1 | 9. 10. 2014 | kvalifikácia ME 2016 |
| 15. | Fínsko Fínsko | 2:0 | 18. 11. 2014 | priateľský |
| 16. | Luxembursko Luxembursko | 3:0 | 27. 3. 2015 | kvalifikácia ME 2016 |
| 17. | Česko Česko | 1:0 | 31. 3. 2015 | priateľský |
| 18. | Severné Macedónsko Severné Macedónsko | 2:1 | 14. 6. 2015 | kvalifikácia ME 2016 |
| 19. | Ukrajina Ukrajina | 0:0 | 8. 9. 2015 | kvalifikácia ME 2016 |
| 20. | Bielorusko Bielorusko | 0:1 | 9. 10. 2015 | kvalifikácia ME 2016 |
| 21. | Island Island | 3:1 | 17. 11. 2015 | priateľský |

Rekordné návštevy
-----------------

* Najvyššia návšteva celkom: 22.000 divákov, Výber Slovenska – Dinamo Moskva 1:1, 10. 11. 1953
* Najvyššia návšteva na ligovom zápase - čs. liga: 19.000 divákov, Dynamo Žilina – Spartak Praha Sokolovo 2:2, 15. 7. 1962
* Najvyššia návšteva na ligovom zápase - slovenská liga: 12.925 divákov, MŠK Žilina – Inter Bratislava 2:4, 30. 3. 2002
* Najvyššia návšteva v európskych pohároch: 16.000 divákov, Dynamo Žilina – AC Fiorentina 3:2, 21. 2. 1962, štvrťfinále Pohára víťazov pohárov
* Najvyššia návšteva na medzištátnom zápase: 11.072 divákov, Slovensko – Čile 1:2, 17. 11. 2009

Referencie
----------


|  |  |
| --- | --- |
| Portal | Žilinský portál |

1. 1 2 3 4 5 6 7 8 9 10 11   *Štadión* [online]. mskzilina.sk, [cit. 2021-12-27]. Dostupné online.
2. ↑  Pravda.sk. Žilina zdolala Spartu aj doma a postúpila do Ligy majstrov. *Pravda* (Bratislava: Perex), 2010-08-25. Dostupné online [cit. 2021-12-27]. ISSN 1336-197X.
3. ↑   *POD DUBŇOM - ŠTADIÓN MŠK ŽILINA* [online]. mskzilina.sk, [cit. 2021-12-27]. Dostupné online.
4. ↑   *Východná tribúna bude na Hamburg a Slaviu otvorená* [online]. mskzilina.sk, 8. októbra 2008, [cit. 2008-11-21]. Dostupné online. Archivované 2015-02-07 z originálu.
5. ↑   *Štadión v Žiline bude parametre UEFA spĺňať od septembra 2009* [online]. profutbal.sk, 15. októbra 2008, [cit. 2008-11-21]. Dostupné online. Archivované 2015-02-07 z originálu.
6. ↑   *Neskutočné! Slováci zdolali Španielov. Kozáčik chytal ako malý boh* [online]. sportweb.pravda.sk, 9. 10. 2014. Dostupné online.
7. ↑   *Mezinárodní utkání v kopané vysoké úrovně* [online]. archiv.ucl.cas.cz, 11. 11. 1953. Dostupné online.
8. ↑   *TJ Dynamo Žilina - TJ Spartak Praha Sokolovo 2:2* [online]. csfotbal.cz. Dostupné online.
9. ↑   *MŠK Žilina - najviac divákov* [online]. zelenajetrava.sk. Dostupné online.
10. ↑   *TJ Dynamo Žilina - ACF Fiorentina 3:2* [online]. csfotbal.cz. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Štadión MŠK Žilina**

Externé odkazy
--------------

* Štadión MŠK Žilina na stránke klubu MŠK Žilina